b'\n_START_ARTICLE_\nMETELI\n_START_PARAGRAPH_\nMETELI on lyhenne tutkimusohjelman \xe2\x80\x9dMetalliteollisuuden henkil\xc3\xb6st\xc3\xb6jen ty\xc3\xb6olosuhteet, terveydentila ja liikuntak\xc3\xa4ytt\xc3\xa4ytyminen\xe2\x80\x9d nimest\xc3\xa4._NEWLINE_METELI-tutkimus k\xc3\xa4ynnistyi Jyv\xc3\xa4skyl\xc3\xa4n yliopiston liikuntatieteellisess\xc3\xa4 tiedekunnassa 1970-luvun alkaessa. METELI on my\xc3\xb6s kollektiivinen tekij\xc3\xa4nimi lukuisille julkaisuille, joita tuon tutkimusohjelman tuottamina kirjoitettiin 1970-luvun puolen v\xc3\xa4lin tienoilla. Tutkimuksen p\xc3\xa4\xc3\xa4rahoittajina olivat Suomen Akatemia ja opetusministeri\xc3\xb6.\n_START_SECTION_\nTutkimusryhm\xc3\xa4\n_START_PARAGRAPH_\nNimen takana on ryhm\xc3\xa4, jonka kokoonpano ohjelman alkaessa oli seuraava. Tieteellisin\xc3\xa4 johtajina olivat professori Jeddi Hasan ja apulaisprofessori Juhani Kirjonen. Ryhm\xc3\xa4\xc3\xa4n kuuluivat lis\xc3\xa4ksi mm. Risto Telama, Pekka Kiviaho, Erkki Mattila, Olavi Manninen ja Heikki Rusko, kaikki nuoria liikuntatieteen tutkijoita 1960\xe2\x80\x931970-luvun taitteessa. Vuoden 2000 j\xc3\xa4lkeen tutkimusohjelman vastuuhenkil\xc3\xb6n\xc3\xa4 on toiminut dosentti P\xc3\xa4ivi Leino-Arjas Ty\xc3\xb6terveyslaitokselta.\n_START_SECTION_\nTutkimuksen osat\n_START_PARAGRAPH_\nOhjelma jakautui seuraaviin portaisiin: kartoittavaan osaan (lomakekysely), joka aloitettiin vuonna 1971 ja vuonna 1973 aloitettuihin terveystutkimukseen (haastattelut, kyselyt, toimintakyvyn testit ja l\xc3\xa4\xc3\xa4k\xc3\xa4rintarkastus), fysikaalis-kemialliseen ty\xc3\xb6ymp\xc3\xa4rist\xc3\xb6tutkimukseen ja n\xc3\xa4it\xc3\xa4 t\xc3\xa4ydent\xc3\xa4viin osiin (mm. ajank\xc3\xa4ytt\xc3\xb6p\xc3\xa4iv\xc3\xa4kirja, ergonomiahavainnointi ja ty\xc3\xb6n kuormittavuuden mittaukset) sek\xc3\xa4 terveystutkimuksen kolmeen seuruuportaaseen vuosina 1978, 1983 ja 2000. Viimeisin porras jatkuu edelleen nimell\xc3\xa4 "Ajan patina". Kartoittava kysely kohdistui kaikkiin, yli 4000:een ty\xc3\xb6ntekij\xc3\xa4\xc3\xa4n ja vuoden 1973 terveystutkimus 902 osallistujaan, joita on edell\xc3\xa4 mainittuina vuosina seurattu.\n_START_SECTION_\nTuotokset\n_START_PARAGRAPH_\nTutkimus on tuottanut lukuisia julkaisuja koti- ja ulkomaisiin tieteellisiin aikakauslehtiin mukaan lukien monet opinn\xc3\xa4ytety\xc3\xb6t Jyv\xc3\xa4skyl\xc3\xa4n, Tampereen ja Helsingin yliopistoon. Viimeisimm\xc3\xa4t v\xc3\xa4it\xc3\xb6skirjat on hyv\xc3\xa4ksytty Helsingin yliopistossa (2006) ja Jyv\xc3\xa4skyl\xc3\xa4n yliopistossa (2010).\n_START_SECTION_\nTiedepoliittinen tausta\n_START_PARAGRAPH_\nTutkimushanke sai aikoinaan runsaasti julkisuutta. Joidenkin mielest\xc3\xa4 julkisuutta tuli liikaa, toisten mielest\xc3\xa4 liian v\xc3\xa4h\xc3\xa4n. Se oli kuitenkin yksi esimerkki uudesta kansallisesta tiedepolitiikasta, jonka tavoitteena oli tutkimustiedon kansanvaltaistaminen. Toinen runsaasti huomiota saanut hanke, jota Suomen Akatemia rahoitti ns. painoaluevaroilla 1970-luvulla, oli Tasa-arvon ja demokratian tutkimus TANDEM. Kirjoitettu historia kuvaa tuon ajan (tiede)poliittista murrosta.'